
Innovatív ibuprofén tartalmú száraz porinhalációs rendszerek fejlesztése cisztás fibrózis kezelésére

Kulcsszavak: száraz porinhaláció; ibuprofén; pulmonális bevitel; porlasztva-szárítás; cisztás fibrózis
A cisztás fibrózis egy örökletes betegség, amely a során többek között a tüdőben sűrű nyák képződik és gyakoriak a lokális gyulladások. Ezen tünetek kezelésére alkalmazható a nem-szteroid gyulladáscsökkentő ibuprofén (IBU) és a nyákoldó mannit (MAN). Per os bevitelhez viszonyítva a hatóanyagok közvetlen tüdőbe juttatásával kisebb dózis is elegendő a kívánt hatás eléréséhez, miközben csökkenthetőek a mellékhatások. Jelenleg nincs forgalomban pulmonális bevitelre alkalmas IBU tartalmú készítmény, ezért célul tűztük ki két inhalációspor-összetétel, egy MAN tartalmú monokészítmény és egy IBU-MAN tartalmú kombinált készítmény fejlesztését. A száraz porinhalációs rendszerek (DPI, dry-powder inhaler) követelménye a szférikus alak, mikro méret, gyors hatóanyag-leadás és megfelelő aerodinamikai tulajdonságok.
Az előállítás során a MAN-ot Poloxamer-188 oldatban (POL) oldottuk. A kombinált készítmény esetén az IBU rossz vízoldhatósága miatt először bolygómalomban, nedves őrléssel, POL közegben preszuszpenziót állítottunk elő. Leucin (LEU) hozzáadása után a formulációkat porlasztva-szárítottuk. A kész DPI mintákat a következő módszerekkel vizsgáltuk: lézerdiffrakció, pásztázó elektronmikroszkóp, porröntgen-diffrakció, differenciál pásztázó kalorimetria, stampfvoluméter, oldékonyság vizsgálat, in vitro aerodinamikai vizsgálat (Andersen-féle kaszkád impaktor) és in vitro kioldódás mesterséges tüdőfolyadékban.
Az eredmények alapján a DPI formulációk inhalációra alkalmasnak bizonyultak, megfelelő méretű, kis sűrűségű, szférikus részecskékkel. A LEU tartalmú rendszerekre az in vitro aerodinamikai vizsgálat alapján nagy tüdődepozíció és megfelelő aerodinamikai átmérő volt jellemző. Az eljárások során bekövetkezett amorfizáció gyors hatóanyagfelszabadulást eredményezett.
Összességében elmondható, hogy sikeresen állítottunk elő MAN tartalmú monokészítményt, amelynek összetétele más DPI formulációk alapja lehet, valamint IBU-MAN tartalmú innovatív kombinált készítményt, amely a jövőben komplex kezelést nyújthat cisztás fibrózissal küzdő betegek számára, javítva ezzel életminőségüket.



